Twee dood ná skietgeveg met polisie(Foto: SA Polisie) Twee verdagtes is doodgeskiet nadat die polisie planne om ŉ taverne buite Pinetown, KwaZulu-Natal, te beroof in die wiele gery het. Volgens kol. Thembeka Mbele, polisiewoordvoerder, het polisiebeamptes van Mariannhill Donderdag laatmiddag gereageer op inligting dat vyf mans in ŉ voertuig op pad was om ŉ taverne in KwaSanti te beroof. “Die polisiebeamptes het die verdagtes opgespoor en agternagesit waarna die verdagtes op die beamptes losgebrand het. Die beamptes het teruggeskiet en twee mans is in die proses doodgeskiet.” Die bestuurder van die motor is in hegtenis geneem. Daar is ook op twee vuurwapens en twee voertuie beslag gelê. Een van die voertuie is vroeër in KwaDabeka gekaap. “Daar sal nou ondersoek ingestel word om te bepaal of die verdagte wat in hegtenis geneem is met enige ander misdade verbind kan word.” Die soektog na die ander verdagtes duur voort. Lt.genl. Khombinkosi Jula, provinsiale polisiekommissaris, het die polisiebeamptes geloof vir hul vinnige optrede. “Ons wil misdadigers waarsku dat ons polisiebeamptes hul lewe en die lewe van burgers te alle tye sal beskerm. Wetsoortreders wat op polisiebeamptes skiet, kan verwag dat beamptes gaan terugskiet.”